Dukterinės bendrovės elgesiui rinkoje patronuojančioji bendrovė daro lemiamą įtaką, be kita ko, tuo atveju, kai dukterinė bendrovė iš esmės laikosi nurodymų, kuriuos jai duoda patronuojančioji bendrovė.

Konkurencijos srityje dukterinės bendrovės elgesys gali būti inkriminuotas patronuojančiajai bendrovei dėl to, kad jos priklauso tai pačiai įmonei, jei ši dukterinė bendrovė pati nesprendžia dėl savo elgesio rinkoje, nes jai šiuo klausimu lemiamą įtaką daro patronuojančioji bendrovė.

Šiuo atžvilgiu bendrą įmonę ir patronuojančiąją bendrovę siejančių organizacinių ryšių nagrinėjimas nebūtinai susijęs su patronuojančiosios bendrovės atstovavimu, išplaukiančiu iš šios bendrovės formalaus įgaliojimo, duoto bendros įmonės vadovui. Svarbiau yra atsižvelgti į patronuojančiosios bendrovės komercinių interesų atstovavimą plačiąja prasme ir įtaką bendros įmonės organų sprendimams, siekiant suderinti šios įmonės komercinę politiką su patronuojančiosios bendrovės komercine politika; tokį derinimą, be kita ko, rodo tai, kad tie patys asmenys užima vadovaujamas pareigas patronuojančiojoje bendrovėje ir bendroje įmonėje, taip pat tai, kad dalis patronuojančiosios bendrovės kapitalo priklauso bendros įmonės vadovui.

Be to, nagrinėdama patronuojančiosios bendrovės faktinę lemiamą įtaką bendros įmonės komerciniam elgesiui Komisija turi nešališkai atsižvelgti į visas suinteresuotųjų šalių jai pateiktas reikšmingas teisines ir faktines aplinkybes. Priešingai nei tuo atveju, kai vienai patronuojančiajai bendrovei priklauso visas dukterinės bendrovės kapitalas, bendros įmonės atveju svarbu tai, ar patronuojančioji bendrovė iš tikrųjų darė įtaką jos valdymui. Tokiu atveju yra ne vienas akcininkas, o bendros įmonės organų sprendimus priima nariai, atstovaujantys įvairių patronuojančiųjų bendrovių komerciniams interesams, kurie gali ir sutapti, ir skirtis.

Be to, tai, kad viena ar kelios patronuojančiosios bendrovės darė faktinę lemiamą įtaką bendros įmonės komerciniam elgesiui taip pat galima įrodyti išnagrinėjus sprendimų bendroje įmonėje priėmimo tvarką. Net jeigu teisė ar galimybė lemti bendros įmonės komercinius sprendimus savaime reiškia paprasčiausią teisę daryti lemiamą įtaką jos komerciniam elgesiui, taigi sąvoką „kontrolė“, kaip ji suprantama pagal Reglamentą Nr.°139/2004, Komisija ir Sąjungos teismas gali preziumuoti, kad teisės aktų nuostatos ir su bendros įmonės veikimu susijusių susitarimų sąlygos, ypač bendros įmonės steigimo sutarties ir akcininkų susitarimo dėl balsų sąlygos, buvo įgyvendintos ir jų buvo laikomasi. Todėl nagrinėjimą, ar faktiškai buvo daroma lemiama įtaka bendros įmonės komerciniam elgesiui, gali sudaryti abstrakti dokumentų, pasirašytų prieš jai pradedant veikti, analizė.

Konkurencijos srityje, tuo atveju, kai Komisija bendrovės, tiesiogiai dalyvavusios darant EB 81 straipsnio 1 dalies pažeidimą, dabartines patronuojančiąsias bendroves pripažįsta solidariai atsakingomis už laikotarpį, ėjusį po to, kai dabartinės patronuojančiosios bendrovės įgijo visą šios bendrovės kapitalą, ir kartu atleidžia nuo solidarios atsakomybės ankstesnes patronuojančiąsias bendroves, kurioms bendrovės, tiesiogiai dalyvavusios darant pažeidimą, visas kapitalas priklausė laikotarpiu iki to pažeidimo, ji dvi panašias situacijas vertina skirtingai.

Vis dėlto Europos Sąjungos pagrindinių teisių chartijos 20 ir 21 straipsniuose įtvirtinto vienodo požiūrio principo laikymasis turi derėti su teisėtumo principo, pagal kurį niekas negali savo naudai remtis pažeidimu, padarytu kito asmens naudai, laikymusi. Be to, įmonei savo elgesiu pažeidus EB 81 straipsnio 1 dalį, ji negali išvengti sankcijos dėl to, kad kitiems ūkio subjektams nebuvo paskirta bauda, kai dėl šių ūkio subjektų situacijos nebuvo kreiptasi į Sąjungos teismą.

Todėl, jei Komisija nepadarė klaidos, kai dabartinėms patronuojančiosioms bendrovėms priskyrė atsakomybę už pažeidimą, padarytą bendrovės, tiesiogiai dalyvavusios jį darant laikotarpiu po to, kai jos įgijo visą kapitalą, ji turi teisę pripažinti jas solidariai atsakingomis už šį laikotarpį.

(žr. 181, 185–187, 194, 196 punktus)